陳篤生醫院

陳篤生醫院係星加坡其中一間最大型嘅綜合醫院，屬於國家醫療集團。間醫院有45個臨床同專職醫療科室，同埋十六個專科中心，超過八千個員工。每日有超過二千個病人到佢啲專科中心求診，亦有大約460個病人使用佢嘅急症室，係星加坡全國至忙嘅急症室。

史
星加坡開埠之後，大批移民陸續來到。多數人係非常窮困，營養不良好普遍，估計每年有大概100個移民餓死。

1820年代，英國政府設立咗一間貧民醫院，但係喺1830年代因為資金不足關閉。政府改為提議各個族群嘅有錢人睇返同族嘅窮人，有啲善心人響應，陳篤生就係其中一位。佢係星加坡第一位亞裔太平紳士，當時署理星加坡華人甲必丹。佢出咗5千蚊來起星加坡第一間私人資助醫院。

間醫院初初叫做「華人貧民醫院」，1844年5月25日喺奠基。醫院大樓屬古典風格，由星加坡政府測量師設計。間醫院起咗三年，資金不足又令到醫院丟空兩年。卒之，喺1849年，醫院接受第一批病人。當時大約100個窮困病人喺珍珠山腳一間留醫，風暴摧毀咗間屋，之後啲病人轉咗去間醫院。

醫院落成之後，初期時，一直都有錢銀問題，全靠公眾捐款減輕負擔，善長包括陳氏家族其他成員。醫院亦受人手短缺同冇穩定供水困擾。1850年，陳篤生52歲過咗身，之後，醫院就改名做「陳篤生醫院」。

醫院搬過幾次。1861年，殖民地政府打算加強珍珠山嘅武裝防禦，於是乎將佢搬咗去同交界嘅新建築。醫院加咗一個麻風病房。後來，醫院所在嘅低窪地帶被認為唔適合病人。1903年，憑住陸佑五萬蚊捐款，買到醫院而今喺摩綿路嘅地皮。新醫院喺1909年由公共工程局起好。

到到1980年代，醫院服務同接收嘅病人數目，開始超過1950年代起好嘅醫院建築嘅負荷。2000年4月1號，一棟15層高嘅新樓落成並正式啟用。

2000年，因為星加坡本地醫療服務業重組，醫院歸落「國家醫療集團」。

間醫院聲稱係老人醫學、傳染病、康復醫學、呼吸系統科同埋風濕過敏反應及免疫科呢啲方面發展嘅先驅。佢亦係老人醫學、普通外科、急症科、放射科、腸胃科、耳鼻喉科同埋骨科嘅主要轉介中心。

2003年沙士爆發嗰陣，間醫院因為過去處理傳染病嘅經驗，畀星加坡衛生部定咗做全國唯一嘅診斷同治療中心，仲要「實際封鎖咗」成間醫院來到控制沙士爆發。2013年，喺醫院大堂設立咗一塊碑，紀念沙士爆發嗰時醫院所有嘅醫護人員，感謝佢地唔怕攰噉工作，其中有兩位仲因為染上沙士而殉職。塊紀念碑由星加坡衛生部長顏金勇揭曉，佢亦向醫院所有醫務人員致敬。

收費
2016年，四人急症病房入邊一張病床一晚嘅費用係225星加坡元，單人病房一晚係420星加坡紙。

臨床同專職醫療服務 
非住院和診斷醫學分部

放射科
 急症科
 腫瘤科服務
 病理和化驗醫學

內科分部

心臟科
 臨床流行病學
 內分泌科
 腸胃肝臟科
 普通科
 老人醫學
 傳染病科
 精神科
 紓緩治療科
 康復醫學
 呼吸系統科
 風濕、過敏反應及免疫科

外科分部
 麻醉科
 普通外科 
 眼科
 骨科
 耳鼻喉科
 泌尿科

臨床支援服務
 Complementary Integrative Medicine
 營養與飲食
 職業治療
 病理和化驗醫學
 輸血
 血液科
 臨床化學
 解剖病理學
 臨床微生物學

藥房 
 物理治療
 足病診療
 義肢矯形學
 心理輔導
 呼吸治療
 語言治療 
 旅行者健康及疫苗中心
 血管診斷化驗室

陳篤生醫院文化博物館 
陳篤生醫院文化博物館喺2001年7月25號開放。為咗紀念創辦人陳篤生嘅遺澤，博物館展出一系列來自佢生活嘅年代19世紀中期嘅峇峇娘惹文物。

TTSH文化博物館係星加坡國家文物局「Museum Roundtable」嘅成員。

星加坡醫院